
I.  Introducere

Instituţionalizarea procedurii falimentului a fost impusă de realităţile dinamicii mediului economic: agenţii economici ajung în situaţia de a avea datorii, din varii motive, poate cel mai important motiv fiind posibilitatea de a obţine resurse financiare în prezent prin anticiparea veniturilor lor viitoare.  Dacă acest proces de anticipare este eronat sau din orice alte motive, se poate ajunge în situaţia de incapacitate de plată sau altfel spus, insolvenţă. Aceasta din urmă trebuie deosebită de criza de lichiditate, care priveşte insuficienţa temporară a mijloacelor de plată. Legislaţia privind falimentul este menită, în principal, să răspundă la problemele generate de insolvenţă.

Dreptul falimentului se remarcă printr-un  pronunţat caracter naţional, determinat de factori de natură istorică şi politică. De aceea, între reglementările naţionale apar diferenţe importante, imprimate de specificul sistemului juridic  în care se integrează. 

Realităţilor caracterului naţional al legislaţiei falimentului i se opune realitatea  caracterului internaţional al unui număr tot mai însemnat de proceduri falimentare, pentru că aria geografică a activităţii comercianţilor implicaţi depăşeşte graniţele naţionale, resimţindu-se astfel necesitatea unor reglementări unitare ale procedurilor de faliment pe plan european.

Încă din anul 1960, în baza prevederilor Tratatului de la Roma, a fost constituit un comitet de experţi având ca misiune pregătirea unui proiect de convenţie  în domeniul falimentului. Obiectivul nu a fost realizat, dar în perioada următoare au fost elaborate alte acte normative  în domenii învecinate: Convenţia de la Bruxelles din 27 septembrie 1968 asupra competenţei judiciare şi a executării hotărârilor în materie  civilă şi comercială şi două directive ale Consiliului: Directiva nr. 77/187 din 14 februarie 1977, privind apropierea legislaţiilor   statelor membre referitoare la menţinerea drepturilor  angajaţilor în cazul transferului întreprinderilor sau al unor părţi din acestea, ale cărei prevederi sunt menite să protejeze drepturile personalului salariat în cazul falimentului, prin preluarea obligaţiilor cedentului întreprinderii de către cesionar, şi Directiva nr. 80-987 din 20 octombrie  1980  privind protecţia salariaţilor în cazul pierderii locului de muncă din cauza falimentului întreprinderii. 

Aceste acte normative nu au acoperit decât unele aspecte ale falimentului internaţional, fără a oferi o reglementare globală, care era în continuare necesară datorită creşterii continue a numărului falimentelor transfrontaliere. 

Grupul de experţi constituit în  1960  a prezentat în 1970 un text care ulterior a necesitat o renegociere, datorită faptului că în acest interval de timp s-a produs prima extindere a Comunităţii Europene. Noul proiect, finalizat în 1980, deşi era un proiect reuşit, a fost abandonat definitiv de statele membre ale Uniunii Europene în 1985, din multiple raţiuni de ordin politic, economic şi tehnic. După o întrerupere de patru ani, lucrările având ca obiect elaborarea unui drept comunitar al falimentului au fost reluate.

După îndelungate discuţii şi numeroase modificări de texte, versiunea finală a Convenţiei a fost semnată la 23 noiembrie 1995. Conform prevederilor  art. 49 pct. 2 al Convenţiei, intrarea în vigoare a acesteia era subordonată condiţiei ratificării de către toate statele membre  ale Uniunii Europene. Întrucât Regatul Unit al Marii Britanii nu a ratificat Convenţia, aceasta nu a putut intra în vigoare. Pentru a ieşi din acest impas, Parlamentul European, în şedinţa din 7 mai 1999, a adoptat o rezoluţie prin care invita Comisia să prezinte o propunere de directivă sau de regulament în acelaşi domeniu. Ca urmare, la 29 mai 2000, Consiliul Uniunii Europene a adoptat  Regulamentul nr. 1346/2000 privind procedurile de insolvenţă, care a intrat în vigoare la date de 31 mai 2002 şi este deja direct aplicabil tuturor statelor membre.

II.  Regulamentul Consiliului Uniunii Europene 1346  din 29 mai 2000 privind procedurile de insolvenţă

Având în vedere că activităţile antreprenoriale au din ce în ce mai multe componente transfrontaliere, Uniunea Europeană a fost pusă în situaţia să reglementeze la nivel comunitar tot mai multe aspecte ale mediului de afaceri. Cum procedura de ieşire de pe piaţă poate afecta piaţa internă a Uniunii Europene, s-a considerat necesară adoptarea unui act comunitar care să coordoneze prevederile legate de gestiune a activelor debitorilor insolvenţi. Este de altfel clar că, dacă regimul de gestiune a activelor ar fi diferit între ţările membre, acest fapt ar duce la transferuri între statele Uniunii Europene care ar contraveni principiilor pieţei comune.

Regulamentul  CE la care ne referim este rezultatul a peste 40 de ani de analiză şi prin cele 47 de articole ale sale reglementează jurisdicţia internaţională a unei instanţe de judecată dintr-un stat membru vizând demararea procedurii de insolvenţă, recunoaşterea automată a procedurii în celelalte state membre, precum şi recunoaşterea prerogativelor transfrontaliere ale „lichidatorului” implicat în procedură.

Domeniul de aplicare

Domeniul de aplicare al Regulamentului este definit prin art.1 (1) care precizează că pentru a recunoaşte o procedură de insolvenţă la nivel comunitar este nevoie de patru criterii cumulative:

· procedura trebuie să fie cumulativă, astfel încât toţi creditorii implicaţi să poată să îşi satisfacă cererile doar prin intermediul acestei proceduri, nefiind permise acţiunile individiale;

· procedura trebuie să fie iniţiată la constatarea stării de insolvenţă a debitorului şi nu datorită altor motive. Testarea insolvenţei debitorului se face conform legislaţiei statului în care se deschide procedura;

·  procedura trebuie să implice privarea, totală sau parţială, a debitorului de anumite active sau prerogative. Ridicarea dreptului debitorului de administrare este un exemplu în acest sens;

·  procedura trebuie să prevadă numirea unui „lichidator”. Această cerinţă este, de altfel, consecinţa logică a condiţiei anterioare. Transferul de prerogative de la debitor la lichidator se face pentru a se putea controla acţiunile debitorului, în sensul prevenirii deciziilor ce ar putea afecta rambursarea cât mai îndestulătoare a creditorilor.

Scopul general al Regulamentului CE privind insolvenţa este de a fi o prevedere legală comunitară, cu aplicabilitate generală, obligatorie pentru toţi debitorii, fie ei persoană fizică sau juridică, comercianţi, intermediari sau indivizi. Ca excepţie, instituţiile financiare nu intră sub incidenţa Regulamentului privind insolvenţa.

Din punct de vedere al jurisdicţiei, Regulamentul prevede că aceasta este deţinută de instanţele statului membru pe teritoriul căruia se află centrul principalelor interese ale debitorului sau sediul social al acestuia pentru persoane juridice. Instanţele celorlalte state vor avea şi ele competenţă jurisdicţională doar în cazul în care debitorul deţine un  sediu şi pe teritoriul lor. Efectele acestei proceduri se limitează la bunurile debitorului care se situează pe teritoriul acestora.

Regulamentul stabileşte cadrul juridic privind deciderea legii aplicabile, înlocuind astfel prevederile comune de drept internaţional privat. Articolul 4 din Regulament precizează că, în general, legea aplicabilă procedurii de insolvenţă şi efectelor acesteia este legea statului membru pe al cărui teritoriu este deschisă procedura. 

Există şi excepţii de la această regulă, în cazurile prevăzute în mod expres în Regulamentul CE:

· Contracte având drept obiect bunuri imobile - efectele procedurii asupra unui contract prin care se dobândeşte un drept de proprietate sau de folosinţă asupra unui bun imobil sunt determinate în mod exclusiv de legea statului pe teritoriul căruia se găseşte acel bun imobil
;
· Sisteme de plată şi pieţe financiare - efectele procedurii de insolvenţă în ceea ce priveşte drepturile şi obligaţiile participanţilor la un sistem de plată sau decontare ori la o piaţă financiară sunt guvernate în mod exclusiv de legea statului în care există acel sistem sau acea piaţă financiară
;
· Contracte de muncă – efectele procedurii de insolvenţă asupra unui contract de muncă sau a altor raporturi de muncă sunt guvernate în mod exclusiv de legea aplicabilă contractului sau raportului de muncă respectiv
;
· Drepturi supuse înscrierii în registre publice - efectele procedurii de insolvenţă în ceea ce priveşte drepturile debitorului asupra unui bun imobil, navă sau aeronavă, supuse înscrierii într-un registru public, sunt determinate de legea statului sub autoritatea căruia este păstrat acel registru
;
· Protecţia terţilor dobânditori – Dacă, după deschiderea procedurii de insolvenţă, debitorul dispune, cu titlu oneros, de: 

a) un bun imobil,

b) o navă sau aeronavă supusă înscrierii într-un registru public,

c) valori mobiliare a căror existenţă presupune înscrierea acestora într-un registru prevăzut de lege, 

validitatea actelor de dispoziţie respective este guvernată de legea statului pe teritoriul căruia se găseşte bunul imobil ori, după caz, sub autoritatea căruia se păstrează registrul.

· Procese în curs de soluţionare - efectele procedurii de insolvenţă asupra unui proces în curs de soluţionare, al cărui obiect îl reprezintă un bun sau un drept de care debitorul este desesizat, sunt guvernate în mod exclusiv de legea statului în care acel proces se află în curs de soluţionare
.

Orice hotărâre de deschidere a unei proceduri de insolvenţă pronunţată de o instanţă a unui stat membru competent este recunoscută în toate celelalte state membre, de îndată ce aceasta îşi produce efectele în statul de deschidere. Această regulă se aplică şi în cazul în care debitorul, din cauza calităţii sale, nu poate fi supus unei proceduri de insolvenţă în celelalte state. 

Regulamentul CE privind insolvenţa este în mod cert un important pas înainte în stabilirea unui cadru juridic care să faciliteze interacţiunea şi alinierea diferitelor sisteme de insolvenţă din cadrul Uniunii Europene. 

Scopul Regulamentului este, în principal, să înlocuiască numeroasele acorduri bilaterale de recunoaştere reciprocă a procedurilor de faliment şi nu să standardizeze un anumit tip de procedură.

Limitarea teritorială a aplicării Regulamentului numai la nivel comunitar este un neajuns important, mai ales în contextul dat de tendinţa de globalizare a afacerilor. Devine astfel dezirabilă o reglementare globală a insolvenţei transfrontaliere.

III.   modelul  de  lege   U N C I T R A L

Cu 7 ani în urmă a fost dezvoltat un standard mondial de cooperare transfrontalieră, denumit Modelul de lege UNCITRAL
 privind insolvenţa transfrontalieră.
 Deşi Modelul de lege nu are un caracter obligatoriu, acesta are ca scop impulsionarea procesului de adaptare a legislaţiilor naţionale în domeniul insolvenţei.

Implementarea Modelului de lege UNCITRAL este de altfel susţinută de instituţii internaţionale de prestigiu, cum ar fi Banca Mondială, FMI sau Banca Asiatică de Dezvoltare. 

Principalele atuuri ale acestui document sunt:

· poate fi adoptat de orice stat, nu numai de statele membre ale Uniunii Europene;

· poate fi adoptat de orice stat, fără a aştepta o măsură similară  în alte state.

Obiectivele sale fundamentale sunt:

· asigurarea cooperării între instanţele judecătoreşti şi celelalte autorităţi competente în litigiile privind insolvenţa internaţională;

· garantarea unei sporite securităţi juridice în comerţ şi în investiţii;

· administrarea echitabilă şi eficientă a procedurilor de insolvenţă internaţională, astfel încât să fie protejate interesele tuturor creditorilor şi ale altor părţi interesate, inclusiv interesele debitorului;

· protecţia bunurilor debitorului şi optimizarea valorii acestora;

· facilitatea redresării întreprinderilor cu dificultăţi financiare pentru a proteja investiţiile şi locurile de muncă.

Soluţiile oferite de Modelul UNCITRAL par să fie optime în circumstanţele actuale. Conform art.3 al Modelului de lege, obligaţiile internaţionale ale statelor care adoptă acest model de lege sunt respectate, ceea ce înseamnă că prevederile Regulamentului CE pot avea efect în continuare, în timp ce cadrul juridic propus de UNCITRAL ar reglementa regimul de desfăşurare al relaţiilor statelor membre UE cu ţările asupra cărora prevederile Regulamentului CE nu au forţă  juridică.

I. Recomandări de bună practică în domeniul insolvenţei în Uniunea Europeană

În anul 2000, Consiliul European de la Lisabona a stabilit, ca obiectiv strategic, ca până în anul 2010 Uniunea Europeană să devină “cea mai competitivă şi dinamică economie pe plan mondial bazată pe acumularea de cunoştinţe, capabilă de o creştere economică sustenabilă şi care să asigure locuri de muncă mai multe şi mai bune şi o mai mare coeziune socială”. În acest context, Comisia Europeană a primit mandatul de a se implica într-un proces de coordonare deschisă pentru a ajuta Statele Membre să îşi dezvolte propriile politici economice adecvate. Metodologia procesului de coordonare constă în stabilirea unor recomandări la nivel european pentru atingerea obiectivelor specifice într-un interval de timp stabilit, care mai apoi să fie transpuse în politici naţionale şi regionale adaptate la condiţiile locale.

Ca urmare, cu ocazia Consiliului European de la Feira din  19/20 iunie 2000, a fost adoptată Carta Europeană a Întreprinderilor Mici
, în care se preciza importanţa procesului de ieşire de pe piaţă pentru funcţionarea economică competitivă şi se considera necesară o evaluare a legislaţiilor naţionale în domeniul falimentului, pentru a se evidenţia bunele practici, ca model de urmat.

Directoratul General Întreprinderi din cadrul Comisiei Europene a creat o metodologie cunoscută sub denumirea de “Cea mai bună procedură”. Metodologia propusă constă în efectuarea unor analize asupra elementelor identificate ca esenţiale pentru atingerea obiectivelor agendei Lisabona, şi definirea indicatorilor de performanţă, a poziţionării şi a ţintelor operaţionale de îmbunătăţire a situaţiei actuale.

În acest sens, în domeniul insolvenţei şi al falimentului a fost lansat în 2002 un proiect intitulat “Restructurare, faliment şi un nou început” cu scopul de a se evalua drumul de urmat pentru optimizarea procedurilor de ieşire de pe piaţă la nivel european.

Proiectul a fost finalizat în septembrie 2003 şi a avut ca rezultat o serie de recomandări şi observaţii, care deşi nu sunt imperative, pot fi considerate ca făcând parte din aşa-numitul “acquis soft” al UE, adică recomandări care nu trebuie ignorate pentru a se îndeplini scopuri comune stabilite de acquis-ul propriu-zis.

În principal, recomandările amintite anterior vizează patru mari linii de acţiune:

· Prevenirea timpurie -  recomandarea principală făcută de experţii reuniţi sub egida Directoratului General Întreprinderi al Comisiei Europene este de a se crea mecanisme sau instituţii care să permită consilierea întreprinzătorilor aflaţi în dificultate, pentru evitarea din timp a stării de insolvenţă. În acelaşi timp, este extrem de importantă informarea transparentă asupra căilor alternative de urmat în situaţia apariţiei unor dificultăţi financiare;
· Sistemul legal - recomandările privind sistemul legal vizează mai ales fluidizarea şi desfăşurarea cu celeritate a procedurii de insolvenţă, astfel încât întreprinzătorii să nu fie descurajaţi de ideea de a intra în faliment. Evident, în măsura în care este posibil, se sugerează să se acorde o mai mare atenţie reorganizării judiciare care să ducă la salvarea firmelor aflate temporar în dificultate;
· Posibilitatea unui nou început - un accent important al recomandărilor este pus pe oferirea unor noi şanse celor care au intrat în faliment din cauza unui context general nefavorabil şi nu datorită unor prejudicieri intenţionate ale societăţilor pe care le conduceau. În acest sens, se recomandă eliminarea oricăror obstacole ce ar putea duce la discriminarea întreprinzătorilor care au trecut prin faliment, în încercarea acestora de a începe o nouă afacere. Un studiu comandat de Comisia Europeană şi efectuat de Boston Consulting Group arată că întreprinzătorii cu o experienţă nefastă în ceea ce priveşte falimentul au mai mare succes în afaceri decât cei aflaţi la prima afacere;
· Atitudinea socială -  recomandările susţinute de Comisia Europeană subliniază şi necesitatea eliminării stigmatului social în ceea ce priveşte falimentul. Astfel, ieşirea de pe piaţă prin faliment trebuie considerată drept un pas normal în viaţa oricărui agent economic, fiind un act benefic pentru piaţă şi pentru economie, întrucât disponibilizează resurse care reintră rapid în circuitul economic, putând fi folosite mai eficient.

Pentru fiecare din aceste linii de acţiune sunt propuse măsuri specifice. Acestea sunt definite mai mult sau mai puţin concret, însă sunt susţinute de exemple de bună practică din statele membre ale Uniunii Europene.

În ceea ce priveşte România, evaluarea grupului de experţi coordonat de Comisia Europeană  sugerează că există probleme mai ales în următoarele domenii:

· informarea întreprinzătorilor privind procedura de faliment şi implicaţiile acesteia, precum şi existenţa pe piaţă în condiţii accesibile a consilierii privind situaţiile de dificultate financiară şi a căilor de urmat;

· transparenţa informaţiilor contabile şi a datelor financiare care ar permite tragerea de semnale de alarmă în ceea ce priveşte starea financiară a firmelor;

· promovarea noului început pentru întreprinzătorii care au dat faliment, schimbarea mentalităţii negative la adresa celor implicaţi în falimentul unor firme;

· menţinerea în cazul verdictului judecătorului sindic a comportamentului “scuzabil” al întreprinzătorilor care au intrat în faliment din cauze externe şi nu datorită comportamentului lor prejudicios.

V. Armonizarea legislaţiei româneşti
Procedura falimentului, identificată mai recent în doctrina juridică sub denumirea de “procedura insolvenţei”
, reprezintă  o formă organizată de apărare colectivă a creditorilor împotriva debitorului insolvent, al cărui eşec în îndeplinirea obligaţiilor sale băneşti reprezintă un pericol atât la adresa creditorilor săi, cât şi a circuitului comercial.

Necesitatea continuei adaptări a acestei proceduri la exigenţele şi principiile care guvernează  comerţul a dus la ample reforme legislative, prin care legiuitorul român a încercat, pe de o parte, să găsească formula adecvată unui mediu comercial  aflat într-o profundă transformare şi, pe de altă parte, să alinieze legislaţia română tendinţelor moderne care domină pe plan internaţional. 

Legislaţia românească privind falimentul a cunoscut mai multe modificări de substanţă în perioada de după 1989. În prezent, cadrul legal este dat de Legea 64/1995
 privind procedura reorganizării şi a falimentului, cu modificările şi completările ulterioare, din care cele mai importante sunt Legea 99/1999, Legea 82/2003
 de aprobare a OG 38/2002 şi Legea 149/2004
.

 Legislaţia românească privind procedura falimentului a fost în mare parte deja armonizată cu prevederile Regulamentului 1346/2000, prin adoptarea Legii 637/2002 privind raporturile de drept internaţional în domeniul insolvenţei
 şi prin recenta adoptare a Legii 149/2004 privind procedura reorganizării judiciare şi a falimentului.

 Legea 637/2002  cu privire la reglementarea raporturilor de drept internaţional privat în domeniul insolvenţei defineşte legislaţia aplicabilă şi procedura de urmat în astfel de raporturi, precum şi procedura de cooperare între autorităţile române şi cele străine în rezolvarea cazurilor de insolvenţă, internaţionale şi europene.

Titlul I -  “ Raporturile cu statele străine în general” preia şi adaptează dispoziţiile Modelului de lege UNCITRAL. Prevederile sale constituie drept comun în această materie, ele urmând a se aplica în  raporturile de drept internaţional privat din domeniul insolvenţei cu toate statele, mai puţin statele membre ale Uniunii Europene.

Legea reglementează  cooperarea şi comunicarea dintre instanţele româneşti, administratorii şi lichidatorii judiciari desemnaţi  în cadrul procedurilor de insolvenţă reglementate de Legea 64/1995 privind procedura reorganizării judiciare şi a falimentului, pe de o parte, şi instanţele străine şi reprezentanţii procedurilor de insolvenţă străine, pe de altă parte.

Titlul II - ” Raporturile cu statele membre ale Uniunii Europene” incorporează dispoziţiile Regulamentului Consiliului Uniunii Europene nr. 1346/2000. O serie dintre aceste  prevederi sunt similare în substanţă cu cele prevăzute de  Modelul de lege UNICITRAL, însă aplicarea lor este limitată la teritoriile statelor membre ale Uniunii Europene, astfel încât raporturile dintre statele membre şi statele terţe urmează a fi reglementate prin dispoziţiile de drept intern proprii ale acestor state membre.

În cazul României, pentru soluţionarea cauzelor vizând proceduri deschise în statele membre ale Uniunii Europene vor fi aplicabile dispoziţiile Titlului I.

Atât Titlul I cât şi Titlul II consacră principiul universalităţii efectelor procedurii de insolvenţă deschisă într-un anumit stat, şi anume statul în care se află centrul principalelor interese ale debitorului – denumită procedură principală. Potrivit acestui principiu, toate bunurile debitorului, oriunde s-ar afla acestea, urmează să fie administrate, valorificate sau lichidate în cadrul procedurii principale. 

O excepţie importantă de la această regulă o reprezintă procedurile secundare de insolvenţă , care pot fi deschise în  statele pe teritoriul cărora debitorul are stabilit un sediu şi ale căror efecte vor fi limitate doar la bunurile ce se găsesc pe teritoriul  acestor state. Această excepţie constituie o aplicare limitată a principiului teritorialităţii efectelor procedurii de insolvenţă, potrivit căruia efectele unei asemenea proceduri se limitează doar la bunurile care se află pe teritoriul statului în care procedura a fost pornită. 

Legea 637/2002 cuprinde reguli speciale vizând coordonarea acestor două tipuri  de proceduri, precum şi armonizarea intereselor creditorilor din procedura principală cu cele ale celor din procedurile secundare. Potrivit legii, legea statului în care este deschisă procedura de insolvenţă va guverna în mare măsură desfăşurarea şi închiderea întregii proceduri.

Ameliorarea şi accelerarea procedurii reorganizării judiciare şi a falimentului constituie obiective esenţiale pentru îndeplinirea criteriilor de economie de piaţă funcţională. 

Totodată, crearea  unor premise legislative în vederea derulării rapide şi transparente a lichidării patrimoniilor agenţilor economici aflaţi în colaps financiar conduce la suprimarea barierelor la ieşirea de pe piaţă a acestora, la eliminarea arieratelor şi la însănătoşirea corespunzătoare a mediului de afaceri. 

Având în vedere aceste deziderate, a fost adoptată Legea 149/2004 pentru modificarea şi completarea Legii 64/1995  privind procedura reorganizării judiciare şi a falimentului, precum şi a altor acte normative cu incidenţă asupra acestei proceduri.

Dispoziţiile acestui act normativ:

· reformează unele dintre principiile care guvernează procedura insolvenţei (principiul tratamentului echitabil aplicabil creditorilor, principiul prevalenţei  reorganizării  asupra falimentului);

· crează premisele eficientizării acesteia prin simplificarea procedurii reorganizării judiciare a falimentului;

· redefinesc condiţiile care trebuie să fie îndeplinite pentru deschiderea procedurii;

· instaurează un echilibru între procedura reorganizării judiciare şi procedura falimentului, în sensul  eliminării barierelor la ieşirea de pe piaţă a agenţilor economici;

· întăresc controlul instanţei asupra  procedurii, punând la îndemâna judecătorului  sindic mijloace de supraveghere, control şi sancţionare a conduitei administratorului, lichidatorului şi, nu în ultimul rând, a debitorului 
.

Această lege reprezintă o reformă importantă a Legii 64/1995, care tinde să devină un instrument juridic mai eficient, apt să răspundă exigenţelor unui circuit comercial tot mai dinamic.

În concluzie, putem aprecia că legislaţia română asigură de jure cadrul pentru îndeplinirea celor trei deziderate de politică economică în materia falimentului, identificate de Banca Europeană pentru Reconstrucţie şi Dezvoltare:

· Politica noului stat – care permite unui întreprinzător falimentar, dar onest, redemararea afacerii sale, achitându-şi  datoriile şi obligaţiile pe care  le-a acumulat ca urmare a ghinionului avut în afacerile întreprinse;

· Politica echităţii – care promovează distribuirea echitabilă a averii debitorului falimentar între creditorii de acelaşi rang;

· Politica de salvare – care dispune restructurarea  şi reabilitarea unei întreprinderi pentru a păstra locurile de muncă, a plăti creditorii, a aduce profit şi a crea valoare.

